CELEX: 32017R0570
Language: ro
Date: 2016-05-26 00:00:00
Title: Regulamentul delegat (UE) 2017/570 al Comisiei din 26 mai 2016 de completare a Directivei 2014/65/UE a Parlamentului European și a Consiliului privind piețele instrumentelor financiare în ceea ce privește standardele tehnice de reglementare pentru determinarea condițiilor în care o piață este semnificativă din punctul de vedere al lichidității în vederea notificării unei întreruperi temporare a tranzacționării (Text cu relevanță pentru SEE. )

31.3.2017   
            
            
               RO
            
            
               Jurnalul Oficial al Uniunii Europene
            
            
               L 87/124
            
         REGULAMENTUL DELEGAT (UE) 2017/570 AL COMISIEI
   din 26 mai 2016
   de completare a Directivei 2014/65/UE a Parlamentului European și a Consiliului privind piețele instrumentelor financiare în ceea ce privește standardele tehnice de reglementare pentru determinarea condițiilor în care o piață este semnificativă din punctul de vedere al lichidității în vederea notificării unei întreruperi temporare a tranzacționării
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2014/65/UE a Parlamentului European și a Consiliului din 15 mai 2014 privind piețele instrumentelor financiare și de modificare a Directivei 2002/92/CE și a Directivei 2011/61/UE (1), în special articolul 48 alineatul (12) litera (e),
   întrucât:
   
               (1)
            
            
               Este necesar să se clarifice care piețe reglementate ar trebui considerate semnificative din punctul de vedere al lichidității pentru fiecare tip de instrument financiar, astfel încât respectivele piețe să dispună de sisteme și proceduri adecvate de notificare a autorităților competente cu privire la întreruperea temporară a tranzacționării.
            
         
               (2)
            
            
               Directiva 2014/65/UE extinde cerințele referitoare la întreruperea tranzacționării la sistemele multilaterale de tranzacționare și la sistemele organizate de tranzacționare. De aceea, este important să se asigure faptul că instrumentele financiare tranzacționate în locurile respective intră, de asemenea, în sfera acestor standarde tehnice de reglementare.
            
         
               (3)
            
            
               Este important să se asigure aplicarea proporțională a cerinței de notificare. După ce a primit o notificare privind întreruperea temporară a tranzacționării, autoritatea competentă are obligația de a evalua dacă notificarea respectivă urmează să fie diseminată restului pieței și de a coordona, atunci când este necesar, un răspuns la nivelul întregii piețe. În scopul de a limita sarcina administrativă pentru locurile de tranzacționare, numai locurile de tranzacționare care au potențialul cel mai mare de a avea un impact la nivelul întregii piețe atunci când se întrerupe tranzacționarea ar trebui să fie supuse obligației de notificare.
            
         
               (4)
            
            
               În cazul instrumentelor financiare de capitaluri proprii sau asimilabile instrumentelor financiare de capitaluri proprii, piața semnificativă din punctul de vedere al lichidității ar trebui să fie locul de tranzacționare unde se înregistrează cel mai mare volum de tranzacții din Uniune cu instrumentul financiar vizat, dat fiind că locul de tranzacționare respectiv are potențialul cel mai mare de a avea un impact la nivelul întregii piețe atunci când se întrerupe tranzacționarea.
            
         
               (5)
            
            
               În cazul altor instrumente financiare decât cele de capitaluri proprii, piața semnificativă din punctul de vedere al lichidității ar trebui să fie piața reglementată pe care instrumentul financiar vizat a fost admis pentru prima dată la tranzacționare. Dacă instrumentul financiar altul decât cel de capitaluri proprii nu este admis la tranzacționare pe o piață reglementată, piața semnificativă din punctul de vedere al lichidității ar trebui să fie locul de tranzacționare în care acesta a fost tranzacționat pentru prima dată. Acest lucru ar trebui să asigure certitudine pentru o gamă de instrumente financiare complexe, stabilind un punct de referință simplu la locul de tranzacționare asupra căruia evenimentele au un impact important din punctul de vedere al lichidității pe alte piețe care tranzacționează același instrument financiar, de regulă din cauza ponderii însemnate în ceea ce privește volumele executate cu acel instrument în locul de tranzacționare respectiv.
            
         
               (6)
            
            
               Din motive de coerență și în scopul de a asigura buna funcționare a piețelor financiare, este necesar ca dispozițiile prevăzute în prezentul regulament și dispozițiile naționale conexe de transpunere a Directivei 2014/65/UE să se aplice de la aceeași dată. Prezentul regulament se bazează pe proiectele de standarde tehnice de reglementare transmise Comisiei de Autoritatea Europeană pentru Valori Mobiliare și Piețe (ESMA).
            
         
               (7)
            
            
               Autoritatea Europeană pentru Valori Mobiliare și Piețe a efectuat consultări publice deschise cu privire la proiectele de standarde tehnice de reglementare pe care se bazează prezentul regulament, a analizat costurile și beneficiile potențiale aferente și a solicitat avizul Grupului părților interesate din domeniul valorilor mobiliare și piețelor, instituit în conformitate cu articolul 37 din Regulamentul (UE) nr. 1095/2010 al Parlamentului European și al Consiliului (2),
            
         ADOPTĂ PREZENTUL REGULAMENT:
   Articolul 1
   Piața semnificativă din punctul de vedere al lichidității
   În sensul articolului 48 alineatul (5) al doilea paragraf din Directiva 2014/65/UE, piața semnificativă din punctul de vedere al lichidității este considerată a fi:
   
               (a)
            
            
               în ceea ce privește acțiunile, certificatele de depozit, fondurile tranzacționate la bursă, certificatele și alte instrumente financiare similare, locul de tranzacționare care este piața cea mai pertinentă din punctul de vedere al lichidității pentru instrumentul prevăzut la articolul 4 din Regulamentul delegat (UE) 2017/587 al Comisiei (3);
            
         
               (b)
            
            
               în ceea ce privește alte instrumente financiare decât cele prevăzute la litera (a), care sunt admise la tranzacționare pe o piață reglementată, piața reglementată pe care instrumentul financiar a fost admis pentru prima dată la tranzacționare;
            
         
               (c)
            
            
               în ceea ce privește alte instrumente financiare decât cele prevăzute la litera (a), care nu sunt admise la tranzacționare pe o piață reglementată, locul de tranzacționare în care instrumentul financiar a fost tranzacționat pentru prima dată.
            
         Articolul 2
   Intrarea în vigoare și aplicarea
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   Prezentul regulament se aplică de la data menționată mai întâi la articolul 93 alineatul (1) al doilea paragraf din Directiva 2014/65/UE.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 26 mai 2016.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 173, 12.6.2014, p. 349.
   
      (2)  Regulamentul (UE) nr. 1095/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea Europeană pentru Valori Mobiliare și Piețe), de modificare a Deciziei nr. 716/2009/CE și de abrogare a Deciziei 2009/77/CE a Comisiei (JO L 331, 15.12.2010, p. 84).
   
      (3)  Regulamentul delegat (UE) 2017/587 al Comisiei din 14 iulie 2016 de completare a Regulamentului (UE) nr. 600/2014 al Parlamentului European și al Consiliului privind piețele instrumentelor financiare în ceea ce privește standardele tehnice de reglementare referitoare la cerințele în materie de transparență pentru locurile de tranzacționare și firmele de investiții în legătură cu acțiunile, certificatele de depozit, fondurile tranzacționate la bursă, certificatele și alte instrumente financiare similare și la obligația de tranzacționare a anumitor acțiuni într-un loc de tranzacționare sau printr-un operator independent (a se vedea pagina 387 din prezentul Jurnal Oficial).